Predkladacia správa

Materiál „Návrh na zrušenie úlohy č. 9 z Plánu legislatívnych úloh vlády Slovenskej republiky na IV. štvrťrok 2010“ predkladá 1. podpredseda vlády a minister dopravy, výstavby a regionálneho rozvoja Slovenskej republiky. 
Úlohou bolo predložiť na rokovanie vlády Slovenskej republiky Zmeny a doplnenia                 k Európskej dohode o medzinárodnej preprave nebezpečného tovaru po vnútrozemských vodných cestách (ADN) v IV. štvrťroku 2010.
Dňa 26. mája 2000 bola v Ženeve prijatá Európska dohoda o medzinárodnej preprave nebezpečného tovaru po vnútrozemských vodných cestách (ADN). Národná rada Slovenskej republiky s dohodou ADN vyslovila súhlas svojím uznesením č. 1509 z 19. júna 2009 a rozhodla, že ide o medzinárodnú zmluvu, ktorá má podľa čl. 7 ods. 5 Ústavy Slovenskej republiky prednosť pred zákonmi. Prezident Slovenskej republiky dohodu ADN ratifikoval 27. júna 2009. Ratifikačná listina bola uložená 20. októbra 2009 u generálneho tajomníka Organizácie Spojených národov, depozitára dohody ADN. Priložené predpisy, s výnimkou ustanovení týkajúcich sa uznania klasifikačných spoločností, nadobudli platnosť 28. februára 2009 v súlade     s článkom 11 ods. 2. Pre Slovenskú republiku nadobudlo úplné znenie dohody ADN platnosť 20. novembra 2009 v súlade s článkom 11.
Podľa článku 20 dohody ADN je postup pri zmene a doplnení priložených predpisov nasledovný:
1.	Priložené predpisy sa môžu zmeniť a doplniť na návrh každej zmluvnej strany. Generálny tajomník Organizácie Spojených národov môže tiež navrhnúť zmeny a doplnenia z hľadiska zosúladenia priložených predpisov s inými medzinárodnými dohodami týkajúcimi sa prepravy nebezpečného tovaru alebo s odporúčaniami Organizácie Spojených národov pre prepravu nebezpečného tovaru, ako aj zmeny a doplnenia navrhované pomocným orgánom Európskej hospodárskej komisie kompetentným v oblasti prepravy nebezpečného tovaru. 
2.	Každá navrhovaná zmena priložených predpisov sa v zásade predloží Bezpečnostnému výboru, ktorý postúpi prijaté návrhy zmien a doplnení Správnemu výboru. 
3.	Na osobitnú žiadosť zmluvnej strany, alebo ak to sekretariát Správneho výboru považuje za vhodné, môžu sa navrhované zmeny a doplnenia predložiť aj priamo Správnemu výboru. Také navrhované zmeny a doplnenia sa preskúmajú na prvom zasadaní, a keď sa považujú za prijateľné, znovu sa preskúmajú na nasledujúcom zasadaní výboru spolu s akýmikoľvek inými, k nim sa vzťahujúcimi návrhmi, pokiaľ výbor neprijme iné rozhodnutie.
4.	Rozhodnutie o navrhovaných zmenách a doplneniach a o zmenách návrhov predložených Správnemu výboru v súlade s odsekmi 2 a 3 sa prijme väčšinou prítomných a hlasujúcich členov. Návrh na zmenu a doplnenie sa však nepovažuje za schválený, ak najmenej päť členov oznámi po hlasovaní svoje námietky proti návrhu. Prijatý návrh na zmenu a doplnenie oznámi generálny tajomník Organizácie Spojených národov zmluvným stranám na schválenie. 
5.	Každý návrh na zmenu a doplnenie priložených predpisov oznámený na účely prijatia                   v súlade s odsekom 4 sa považuje za prijatý, ak v priebehu troch mesiacov od dátumu jeho rozoslania generálnym tajomníkom najmenej jedna tretina zmluvných strán alebo päť z nich, ak jedna tretina prevyšuje tento počet, neoznámi písomne generálnemu tajomníkovi svoju námietku proti navrhovanej zmene a doplneniu. Ak sa zmena a doplnenie považuje za prijaté, nadobudne platnosť pre všetky zmluvné strany po uplynutí ešte jedného trojmesačného obdobia s výnimkou nasledujúcich prípadov: 
a)	v prípadoch, keď podobné zmeny a doplnenia iných medzinárodných dohôd regulujúcich prepravu nebezpečného tovaru už nadobudli platnosť alebo nadobudnú platnosť od iného dátumu, môže generálny tajomník na základe písomnej žiadosti výkonného tajomníka Európskej hospodárskej komisie rozhodnúť o tom, že daná zmena a doplnenie nadobudne platnosť po uplynutí iného obdobia tak, aby bolo zabezpečené súčasné nadobudnutie platnosti tých zmien a doplnení, ktoré sa vzťahujú k takým dohodám, alebo ak to nie je možné, čo najrýchlejšie nadobudnutie platnosti tejto zmeny a doplnenia potom, čo nadobudli platnosť také zmeny a doplnenia iných dohôd; také obdobie však nesmie byť kratšie ako jeden mesiac; 
b)	Správny výbor môže pri prijímaní návrhu na zmenu a doplnenie a na účely nadobudnutia platnosti zmeny a doplnenia v prípade ich prijatia stanoviť obdobie, ktoré presahuje tri mesiace. 

Po konzultáciách s Ministerstvom zahraničných vecí Slovenskej republiky sa procedúra uverejnenia zmien a doplnkov priložených predpisov k dohode ADN uskutočnila podľa článku 20 ods. 5 dohody ADN. V Zbierke zákonov Slovenskej republiky bol uverejnený oznam Ministerstva zahraničných vecí Slovenskej republiky č. 461/2010 Z. z. o tom, že zmeny a doplnky nadobudnú platnosť 1. januára 2011 a pre Slovenskú republiku nadobudnú platnosť v ten istý deň. Do textu zmien a dohôd možno nahliadnuť na Ministerstve dopravy, výstavby a regionálneho rozvoja Slovenskej republiky.

Predložený materiál nebude mať žiadny dopad na rozpočet verejnej správy, na  informatizáciu spoločnosti, na životné prostredie, na sociálne vplyvy a ani na podnikateľské prostredie.
Predložený materiál je v súlade s Ústavou Slovenskej republiky, platným právnym poriadkom Slovenskej republiky, ako aj medzinárodnými zmluvami, ktorými je Slovenská republika viazaná.